Polisieman vas na skietdood van studentŉ Polisieman wat daarvan beskuldig word dat hy ŉ 22-jarige student doodgeskiet het, het Maandag in die Randfontein-landdroshof verskyn. Moses Dlamini, woordvoerder van die onafhanklike polisie-ondersoekdirektoraat (Opod), sê die saak teen die 30-jarige beampte is tot 3 Junie uitgestel wanneer hy na verwagting om borg sal aansoek doen. Dlamini sê die beampte word daarvan beskuldig dat hy Gopolang Ngobeni op 25 Mei doodgeskiet het. Ngobeni en vier medestudente aan die Tshwane Universiteit van Tegnologie het glo op die dag van die Soshanguve-kampus na ŉ begrafnis gereis toe hulle verdwaal het. Hulle het glo besluit om agter ŉ veiligheidsmaatskappy se motor aan te ry. “Die veiligheidsmaatskappy se motor het ŉ u-draai gemaak in ŉ doodloopstraat waarna die studente ook ŉ u-draai gemaak het. Terwyl die studente na ŉ Caltex-vulstasie gery het om rigtingaanwysings te vra het nog ŉ motor van dieselfde veiligheidsmaatskappy voor hulle inbeweeg.” Dlamini sê albei motors van die veiligheidsmaatskappy het langs ŉ polisievoertuig stilgehou terwyl die studente na die vulstasie gery het. “Die polisievoertuig en die twee veiligheidsvoertuie het die studente toe glo na die vulstasie gevolg.” Dlamini sê die polisiebeamptes het die studente glo beveel om uit die motor te klim. Een van die polisiebeamptes het Ngobeni toe glo met ŉ R5-aanvalsgeweer geskiet terwyl hy uit die voertuig geklim het. Hy is op die toneel dood. Die motor waarin die studente gery het, is deursoek en niks onwettigs is gevind nie. Die polisiebeampte is in hegtenis geneem en van moord aangekla.